પ્રજાનું પાલન, સ્વધર્મની રક્ષા અને જોગી તરીકે જીવન જીવનારા અજપાળને સંતતિ ન હતી, તેથી પોતાના નાના ભાઇ પૃથ્વીપાળને ગાદી સોંપી પોતે સાધુજીવન જીવવા લાગ્યા. અજપાળ જેટલા શૂરવીર હતા તેટલા જ રાજકાજમાં કુશળ અને ચકોર હતા. આરબોનાં ધાડાં ત્યારે ભારતભૂમિ ઉપર ઊતરી ચૂકેલાં અને લોકોનું ઇસ્લામમાં ધર્માંતર થઇ રહ્યું હતું. યોગી અજપાળને એના દૂતો દ્વારા સંદેશા મળતા રહ્યા કે અજમેર સુધીના પંથકને ઇસ્લામધર્મી બનાવવા યવનો કચ્છના દરિયામાર્ગેથી ઊતરીને આક્રમણ લઇ આવવા માગે છે.